b'\n_START_ARTICLE_\nFran\xc4\x8di\xc5\xa1ek Kri\xc5\xa1tof Bogataj\n_START_SECTION_\n\xc5\xbdivljenjepis\n_START_PARAGRAPH_\nF. K. Bogataj se je rodil v \xc5\xa0kofji Loki pravniku Janezu Matiju in Ani Fran\xc4\x8di\xc5\xa1ki roj. Benkovi\xc4\x8d. Doktorat obojega prava je dosegel leta 1708 na univerzi v Padovi, nato je delal kot odvetnik pri kranjskem okrajnem sodi\xc5\xa1\xc4\x8du. 16. junija 1710 je na pobudo pravni\xc5\xa1kega dru\xc5\xa1tva, ki je skrbelo, da so se \xc4\x8dlani urili v svoji stroki, v Ljubljani javno predaval civilno pravo, ni pa znano, ali je temu predavanju sledilo \xc5\xa1e kak\xc5\xa1no._NEWLINE_V letih 1712 in 1719 je bil vicedomski tajnik in de\xc5\xbeelnokne\xc5\xbeji fiskal, \xc4\x8dlan in ve\xc4\x8dkrat poro\xc4\x8devalec z razli\xc4\x8dnih, predvsem finan\xc4\x8dnih komisij de\xc5\xbeelnega odbora in de\xc5\xbeelnega kneza. Za nagrado za uradni\xc5\xa1ko delo je bil 1730 skupaj z bratrancem Janezom Jurijem (glavarjem v Bribirju in Novem Vinodolskem) povzdignjen v plemi\xc5\xa1ki stan z naslovom von Wogathey auf Ehrnb\xc3\xbcchl._NEWLINE_Od 1746 je bil \xc4\x8dlan bratov\xc5\xa1\xc4\x8dine sv. Dizme (tedaj de\xc5\xbeelni tajnik), od kdaj je bil \xc4\x8dlan akademije operozov z vzdevkom Congruus (= skladen), ni ugotovljivo. Sode\xc4\x8d po seznamu knjig v zapu\xc5\xa1\xc4\x8dinskem inventarju in po stavku v posvetilu Thalnitscherjevi Epitome chronologica \xe2\x80\xa6 1714, se je Bogataj zanimal posebno za zgodovino; isto izpri\xc4\x8duje Bogatajeva posvetilna pesem Providus Aemonae historicus operosa viretis \xe2\x80\xa6.'